Ndihma për emigrantët në Evropë
Shtatë vendet më të industrializuara angazhojnë fonde për të ndihmuar me krizën e refugjatëve.
Gjatë takimit të djeshëm të G7-ës në Nju Jork, shtatë vendet më të industrializuara të botës premtuan të kontribuojnë 1.8 miliardë dollarë për agjensitë e OKB-së në ndihmë të krizës më të keqe të emigrantëve që nga Lufta e Dytë Botërore. Njoftimi u bë pas takimit të G7-ës gjatë punimeve të Asamblesë së Përgjithshme të OKB-së në Nju Jork. Pjesëmarrës në takim ishin edhe udhëheqës të vendeve të Gjirit dhe të disa vendeve evropiane që po përballen me fluksin e personave të zhvendosur. Frank-Walter Steinmeier, ministër i jashtëm i Japonisë. Kryeministri i Japonisë, Shinzo Abe, ka njoftuar se vendi i tij do të japë 810 milionë dollarë për refugjatët nga Siria dhe Iraku, si dhe 750 milionë dollarë të tjera për rindërtimin e paqes në Lindjen e Mesme dhe Afrikë. Kombet e Bashkuara thonë se që nga janari rreth 515 mijë azilkërkues kanë kaluar Detin Mesdhe për t’i shpëtuar luftës dhe varfërisë në Lindjen e Mesme dhe Afrikë. Rreth 383 mijë prej tyre kanë zbarkuar në brigjet e Greqisë, ndërsa 129 mijë në brigjet e Italisë. Agjensia për refugjatët thotë se rreth 3 mijë janë mbytur ose zhdukur gjatë lundrimit me varka të vjetëruara dhe të mbingarkuara. Sekretari i Përgjithshëm i OKB-së, Ban Ki-moon, flet sot në dy takime të nivelit të lartë. Ai do të flasë gjatë diskutimeve të Këshillit të Sigurimit për konfliktet në Lindjen e Mesme dhe në Afrikën veriore, zonat prej të cilave po largohen emigrantët. Në vijim, ai do të organizojë një takim të nivelit të lartë që do të synojë krijimin e një përgjigjeje globale ndaj fluksit të emigrantëve që po trondit Evropën.